**Սպիտակ համայնքի ղեկավար Քաջայր Նիկողոսյանի շնորհավորական ուղերձը՝ Թանգարանների միջազգային օրվա առթիվ**

Թանգարանային գործի հարգելի՛ նվիրյալներ,

Ջերմորեն շնորհավորում եմ Թանգարանների միջազգային օրվա առթիվ։

Թանգարանային աշխատանքը պահանջում է անսահման սրտացավություն, և պետք է շեշտել, որ ոլորտում աշխատող մարդիկ իսկապես նվիրյալներ են, որոնք պատվով ստանձնել են հազարամյակների մշակութային ժառանգության պահպանության և հանրահռչակման գործը:

Այս օրը ևս մեկ առիթ է վերարժևորելու մեր մշակութային ժառանգությունը և այն բարձրացնելու համար:

Կարևոր է թանգարանների դերն ու նշանակությունը հասարակության կյանքում։ Դրանք սերունդերին են ներկայացնում մարդկության կողմից ստեղծված լավագույն արժեքները, բարձրացնում հասարակության գեղագիտական ճաշակն ու աշխարհընկալման նշաձողը։

Այս տարի Թանգարանների միջազգային օրվա խորագիրն է «Թանգարանների ապագան արագ փոփոխվող համայնքներում» խորագիրը՝ ուղենշելով, թե թանգարաններն ինչպես կարող են իրենց նպաստը բերել սոցիալ-տեխնոլոգիական և կլիմայական հիմնարար փոփոխությունների ենթարկվող աշխարհին: Որպես մշակութային հանգույցներ՝ թանգարանները նպաստում են կայուն համայնքային զարգացմանը՝ խթանելով ներառականությունը, դիմակայունությունը և ժառանգության պահպանությունը:

Թանգարանների սիրելի՛ աշխատակիցներ, անգնահատելի է ձեր դերը մեր ինքնությունն աշխարհին և սերունդներին ներկայացնելու, անցյալի անգին մասունքները բոլորիս սեփականությունը դարձնելու գործում։

Կրկին շնորհավորելով՝ մաղթում եմ, որ թանգարանների հյուրընկալ դռները մշտապես բաց լինեն այցելուների առջև, իսկ սրահները՝ բազմամարդ։ Արդյունավետ աշխատանքային գործունեություն եմ մաղթում: